KIRJALLINEN KYSYMYS P-3391/01 esittäjä(t): María Sornosa Martínez (PSE) komissiolle. Sähkömagneettista saastetta koskeva tieteellinen lausunto.



Virallinen lehti nro 147 E , 20/06/2002 s. 0165 - 0166



KIRJALLINEN KYSYMYS P-3391/01 esittäjä(t): María Sornosa Martínez (PSE) komissiolle (6. joulukuuta 2001) Aihe: Sähkömagneettista saastetta koskeva tieteellinen lausunto Komission jäsen Byrne totesi sähkömagneettisen saasteen lisääntymistä koskevasta kysymyksestä E-1355/01(1) minulle antamassaan vastauksessa seuraavaa: Matkaviestinjärjestelmien nopea kehitys ja pelko siitä, että ne aiheuttavat terveyshaittoja niille altistuville ihmisille ovat saaneet komission ryhtymään kaikkiin tarpeellisiin varotoimenpiteisiin. Tämän vuoksi komissio valtuutti terveys- ja kuluttaja-asioiden pääosaston myrkyllisyyttä ja ekomyrkyllisyyttä käsittelevän tiedekomitean tutkimaan asiaa uudelleen ja antamaan heti syksyllä 2001 uuden tieteellisen lausunnon altistumisen ihmisille aiheuttamista terveysriskeistä ja tarpeellisista suojatoimenpiteistä. Voisiko komissio kertoa, missä vaiheessa tiedekomitean työskentely on? Koska ja miten se aikoo julkaista laaditun selonteon johtopäätökset? Siinä tapauksessa, että on jo laadittu luonnos selonteoksi, josta voidaan tehdä johtopäätöksiä, mitä erityistoimia komissio valmistelee torjuakseen lisääntyvää sähkömagneettista saastetta direktiivien 1999/5/EY(2) ja 73/23/ETY(3) lisäksi tämäntyyppisten laitteiden valmistuksen nopean tieteellisen edistyksen valossa, jotta varmistettaisiin niiden käytön turvallisuus? (1) EYVL C 350 E, 11.12.2001, s. 131. (2) EYVL L 91, 7.4.1999, s. 10. (3) EYVL L 77, 26.3.1973, s. 29. David Byrnen komission puolesta antama vastaus (13. helmikuuta 2002) Komissio voi ilmoittaa arvoisalle parlamentin jäsenelle, että myrkyllisyyttä, ekomyrkyllisyyttä ja ympäristöä käsittelevä tiedekomitea on antanut kyseisestä asiasta lausunnon 30. lokakuuta 2001 pidetyssä komitean 27. täysistunnossa. Lausuntoteksti on nähtävissä Europa-palvelimen verkkosivulla(1). Komitea arvioi päätelmissään, että käytettävissä olevien nykyisten tietojen perusteella ei ole riittävää tieteellistä näyttöä, jotta voitaisiin ehdottaa vaihtoehtoja 12. heinäkuuta 2001 annetussa neuvoston suosituksessa vahvistetuille rajoille, jotka koskevat väestön altistumista ionisoimattomalle säteilylle. Komissio jatkaa yhteistyötä Maailman terveysjärjestön kanssa. Maailman terveysjärjestö on komission kanssa mukana suuressa epidemiologisessa tutkimuksessa, jossa käsitellään sähkömagneettisten kenttien aiheuttamia terveysvaikutuksia. Radio- ja telepäätelaitteista ja niiden vaatimustenmukaisuuden vastavuoroisesta tunnustamisesta 9. maaliskuuta 1999 annetun parlamentin ja neuvoston direktiivin 1999/5/EY sekä tietyllä jännitealueella toimivia sähkölaitteita koskevan jäsenvaltioiden lainsäädännön lähentämisestä 19. helmikuuta 1973 annetun neuvoston direktiivin 73/23/ETY mukaisten turvallisuusstandardien osalta komissio haluaisi kiinnittää arvoisan parlamentin jäsenen huomiota siihen seikkaan, että standardien ensimmäinen sarja on julkaistu. Se käsittää matkapuhelimet, pientehoiset radiolähettimet ja radiotaajuuteen perustuvat tunnistimet (esimerkiksi varkaudenestolaitteet). Antenneja koskevien standardien kehitystyö on loppuvaiheessa. Standardit on tarkoitus julkaista vuoden 2002 puolessavälissä. Europa-palvelimen verkkosivustossa(2) on tietoja näistä yhdenmukaistetuista standardeista. (1) http://europa.eu.int/comm/food/fs/sc/sct/outcome_en.html. (2) http://europa.eu.int/comm/enterprise/rtte.